Tampereen Rantatunnelissa aiotaan kokeilla keskinopeusvalvontaa, muttei ihan vielä – Kaluston kustannusarvio 600 000 euroa

Tampereen Rantatunnelin keskinopeusvalvontaa koskeva kokeilu on siirtymässä vähintään vuodelle 2019, koska sopivaa laitteistoa vasta haetaan Poliisihallituksen kilpailutuksella ja koska Pirkanmaan ely-keskuksella ei ole määrärahoja toteutukseen tälle vuodelle. Poliisitarkastaja Heikki Ihalainen Poliisihallituksesta sanoo, että automaattisen liikennevalvontalaitteiston kilpailutukseen osallistuneiden tarjouksia ryhdytään käsittelemään helmikuun puolivälissä. –Päätös uusista nopeusvalvontakameroista tehtäneen maaliskuussa ja kesään mennessä on selvillä, onko markkinoilla sopivaa laitteistoa Rantatunnelin keskinopeusvalvonnan kokeiluun. Lopulliset päätökset siirtyvät syksyyn, arvioi Ihalainen. Tienpidon suunnitteluyksikön päällikkö Heikki Ikonen Pirkanmaan ely-keskuksesta sanoo, ettei määrärahoja Rantatunnelin keskinopeusvalvonnan kokeiluun ole varattu kuluvalle vuodelle. Hankinta joko Saksasta tai Norjasta Suomen nykyisen lainsäädännön edellyttämiä kuljettajan kuvaavia valvontalaitteistoja on saatavilla ainoastaan Saksasta ja Norjasta. –Norjan tielaitos on kehittänyt omaan käyttöönsä tällaisen laitteiston, mutta se ei ole myynyt sitä vielä muualle kuin Islantiin. Saksassa on kaksi valmistajaa, mutta toisen valmistajan yksi komponentti ei osoittautunut toimivaksi, selvittää Ihalainen. Poliisihallitus ja Pirkanmaan ely-keskus ovat arvioineet keskinopeusvalvontakaluston maksavan noin 600 000 euroa. Kaapeloinnit tunnelissa ovat jo valmiina. Uusi virhemaksu ajoneuvon perusteella Eduskunnan liikenne- ja viestintävaliokunnan käsittelyssä olevan uuden tieliikennelakiehdotuksen liikennevirhemaksu voitaisiin jatkossa määrätä ajoneuvon kuljettajaa selvittämättä, joten Suomesta poistuisi kokonaan määräys rikkeen tekijän valokuvasta. Esitettävässä laissa sanktiosta käytetään nimitystä ajoneuvokohtainen liikennevirhemaksu. Hallinnollinen maksu määrättäisiin enimmillään 30 kilometrin tuntinopeusylityksistä. Uutta tekniikkaa nopeuden mittaamiseen Myös nopeuden mittaustekniikka on muuttumassa automaattisessa liikennevalvontalaitteistossa. Uusissa laitteissa luovutaan tien pintaan sahattavista induktiosilmukoista, mikä tarkoittaa sitä, että jatkossa valvontalaitteiden mittaustekniikka perustuu joko laservaloon tai edustaa niin sanottua kehittyneempää tutkatekniikkaa. Induktiosilmukkatekniikka on mahdollistanut muun muassa ylinopeuden ajamisen vastaantulijan kaistaa käyttäen, sillä nopeuden mittaaminen on vaatinut ajoneuvolta juuri tietyn tien kohdan yli ajamista. Liikenne- ja viestintävaliokunnan puheenjohtaja, kansanedustaja Ari Jalonen (sin.) ei lähde arvailemaan, milloin lakiesitys saadaan ulos valiokunnasta. –Kaikki esitykset käsitellään ennen seuraavia eduskuntavaaleja 14. huhtikuuta 2019, hän suostuu sanomaan. Poliisihallituksen automaattisen liikennevalvontalaitteiston hankinta käsittää 150 uutta valvontakameraa. Suomen tiestön varrella on nyt kaikkiaan 935 valvontakameratolppaa, joissa on 130 kameraa. Osa vanhoista kameroista korvataan uusilla, mutta kokonaan uusiakin kameroita saadaan runsaasti. Usealle vuodelle ajoittuvan hankinnan arvo on 4,5 miljoonaa euroa, optiovuosien kanssa 6–8 miljoonaa euroa. Tampereen Rantatunnelin keskinopeusvalvonnan hinnaksi arvioidaan 600 000 euroa.